Guðmundur Oddur Magnússon

Guðmundur Oddur Magnússon, oft kallaður Goddur, (f. 5. júní 1955, d. 3. janúar 2026) var listamaður og prófessor í grafískri hönnun við Listaháskóla Íslands.

Guðmundur Oddur var frá Akureyri. Hann nam við grafíkdeild og nýlistadeild Myndlista- og handíðaskólans 1976-1979. Á árunum 1980-1982 rak hann galleríið Rauða húsið á Akureyri. Hann starfaði á auglýsingastofunum Tímabæ og Midasi í Reykjavík til 1986 en nam síðan grafíska hönnun við Emily Carr College of Art and Design í Vancouver í Bresku Kólumbíu frá 1986 til 1989 og starfaði sem grafískur hönnuður í eitt og hálft ár hjá ION design í Vancouver.

Árið 1991 flutti Guðmundur Oddur til Akureyrar og vann að stofnun Listamiðstöðvar í Grófargili. Hann kom á námi í grafískri hönnun við Myndlistarskólann á Akureyri 1993 og varð deildarstjóri í grafískri hönnun við Myndlista- og handíðaskóla Íslands 1995 til loka skólans 1999. Síðan vann hann að stofnun hönnunardeildar við Listaháskóla Íslands og var deildarstjóri í grafískri hönnun frá upphafi. Hann var ráðinn prófessor í grafískri hönnun við LHÍ 2002. 

Guðmundur Oddur skipulagði fjölda sýninga í hönnun og myndlist. Má þar nefna MÓT hönnunarsýninguna á Kjarvalsstöðum árið 2000, yfirlitsýningu Harðar Ágústsonar á Kjarvalsstöðum 2005, sovésk-pólitíska plakatasýningu í Hafnarhúsinu 2003 og sýningu á Nýja málverkinu í Nýlistasafninu árið 2000. Guðmundur Oddur starfaði sem sjálfstæður hönnuður meðfram kennslu og vann mest að hönnun fyrir menningarstofnanir. Hann skrifaði fjölda greina um hönnun og myndlist í íslensk blöð. Verk hans birtust í fjölda tímarita og bóka í Asíu, Ameríku og Evrópu.

Guðmundur Oddur lést í bílslysi árið 2026. Goddur er látinn Rúv, sótt 4. janúar 2026

 Tenglar 
Heimasíða Godds 

Tilvísanir

Flokkur:Prófessorar við Listaháskóla Íslands
Flokkur:Grafískir hönnuðir